Document ID: 32013R0601

KOMISIJOS ĮGYVENDINIMO REGLAMENTAS (ES) Nr. 601/2013
2013 m. birželio 24 d.
dėl leidimo naudoti kobalto(II) acetato tetrahidratą, kobalto(II) karbonatą, kobalto(II) karbonato hidroksido (2:3) monohidratą, kobalto(II) sulfato heptahidratą ir dengtą granuliuotą kobalto(II) karbonato hidroksido (2:3) monohidratą kaip pašarų priedus
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje nustatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);
(2)
pagal Direktyvą 70/524/EEB kobalto acetatą, bazinį kobalto karbonatą ir kobalto sulfatą buvo leista naudoti neribotą laiką. Vėliau, vadovaujantis Reglamento (EB) Nr. 1831/2003 10 straipsnio 1 dalimi, šie produktai įtraukti į Bendrijos pašarų priedų registrą kaip esami produktai;
(3)
vadovaujantis Reglamento (EB) Nr. 1831/2003 10 straipsnio 2 dalimi kartu su to reglamento 7 straipsniu, pateiktas prašymas iš naujo įvertinti kobalto acetato, bazinio kobalto karbonato ir kobalto sulfato naudojimą kaip visų rūšių gyvūnų pašarų priedus. Be to, pagal 10 straipsnio 2 dalį pateiktas prašymas iš naujo įvertinti bazinio kobalto karbonato naudojimą kaip visų rūšių gyvūnams skirtas dengtas granules. Trečia, vadovaujantis minėto reglamento 7 straipsniu pateiktas prašymas išduoti leidimą naudoti kobalto karbonatą atrajotojams, arkliams ir triušiams. Buvo prašoma, kad priedai - visi penki kobalto junginiai - būtų priskiriami prie priedų kategorijos „maistiniai priedai“. Kartu su trimis prašymais buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(4)
Europos maisto saugos tarnyba (toliau - Tarnyba) savo 2012 m. birželio 12 d. (3) (4) ir 2012 m. gegužės 22 d. (5) nuomonėse padarė išvadą, kad siūlomomis naudojimo sąlygomis kobalto(II) acetato tetrahidratas, kobalto(II) karbonatas, kobalto(II) karbonato hidroksido (2:3) monohidratas, kobalto(II) sulfato heptahidratas ir dengtas granuliuotas kobalto(II) karbonato hidroksido (2:3) monohidratas neturi nepageidaujamo poveikio gyvūnų sveikatai, žmonių sveikatai ar aplinkai ir kad atitinkamų tikslinių rūšių gyvūnams jie yra veiksmingi kobalto šaltiniai. Tarnyba taip pat padarė išvadą, kad jei bus imtasi tinkamų apsaugos nuo įkvėpimo priemonių, nekils jokių saugos problemų. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, patvirtinama pašarų priedų analizės metodo taikymo ataskaita, kurią pateikė Reglamentu (EB) Nr. 1831/2003 įsteigta etaloninė laboratorija;
(5)
kobalto(II) acetato tetrahidrato, kobalto(II) karbonato, kobalto(II) karbonato hidroksido (2:3) monohidrato, kobalto(II) sulfato heptahidrato ir dengto granuliuoto kobalto(II) karbonato hidroksido (2:3) monohidrato vertinimas rodo, kad Reglamento (EB) Nr. 1831/2003 5 straipsnyje numatytos leidimų išdavimo sąlygos yra įvykdytos. taigi, kaip nurodyta šio reglamento priede, turėtų būti išduotas leidimas naudoti minėtas medžiagas;
(6)
kadangi saugos sumetimais nebūtina neatidėliotinai taikyti jau leidžiamų kobalto junginių pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;
(7)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Leidimas
Priede nurodytas medžiagas, priklausančias priedų kategorijai „maistiniai priedai“ ir funkcinei grupei „mikroelementų junginiai“, leidžiama naudoti kaip gyvūnų pašarų priedus šio reglamento priede nustatytomis sąlygomis.
2 straipsnis
Pereinamojo laikotarpio priemonės
Priede nurodytas medžiagas, kurias buvo leista naudoti pagal Direktyvą 70/524/EEB, ir pašarus, kurių sudėtyje jų yra, kurie buvo pagaminti ir paženklinti iki 2014 m. sausio 15 d. laikantis taisyklių, taikytų iki 2013 m. liepos 15 d., galima toliau teikti rinkai ir naudoti, kol pasibaigs turimos atsargos.
3 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2013 m. birželio 24 d.

Labels: 0
3
17
6